Kompla l-każ fil-konfront ta’ Lisa May Camillieri akkużata b’xhieda falza ta’ bintha li wasslet biex missier it-tifla Emmanuel Camillieri jispiċċa l-Ħabs fuq abbuż ta’ minorenni. Fost il-ħafna oġġezzjonijiet tal-Avukat difensur Martin Fenech, is-Sur Camillieri qal li lura fl-2010 bintu Leanne Camillieri kienet marret id-dar tiegħu wara li kienet tkeċċiet mid-dar ta’ ommha minħabba li ħasbet li kienet tqila. Qal li meta marret għandu għall-għajnuna marru għand tabib u rriżulta li ma kinitx tqila. Qal li f’diskussjoni li kellhom quddiem in-nanniet tagħha u l-għarus tagħha, Leanne kienet talbet skuża lil missierha talli gibdet fuqu u hu kien qalilha biex tmur għand pulizija bil-libertà kollha. Qal li wara kienet marret id-Depot u qalet lill-pulizija fost oħrajn li mhux se tkompli tigdeb għal ommha. Xhud ieħor kien il-preżentatur tal-programm xarabank Peppi Azzopardi li qal li hu ħa bosta prekawzjonijiet waqt il-programm li ttratta dan il-każ fosthom li qatt ma ssemma isem l-omm. Għat-talba li jiġu ppreżentati bħala evidenza koppji tal-programm Xarabank, l-avukati taż-żewg naħat ma qablux bl-avukat ta’ Emmanuel Camillieri jgħid li intervista li saret lil Leanne Camillieri waqt il-programm hi evidenża ċara li gidbet u l-Avukat difensur Martin Fenech jgħid li minħabba deċiżjoni tal-Awtorità tax-xandir li qalet li Xarabank qabeż il-linja dan ma għandhux jiġi ppreżentat fil-qorti. Fost batibekki jaħarqu bejn l-avukati fejn fost l-oħrajn intużat il-kelma ‘faċċol’, il-Maġistrat Ian Farrugia ma laqax it-talba li f’dan l-istadju jiġi ppreżentat bħala evidenza l-programm Xarabank. Il-Qorti laqgħet wkoll talba għall-ħelsien mil-arrest tal-omm wara twissija ħarxa li jekk tkellem lil bintha jew xi xhud ieħor tispiċċa l-Ħabs sa ma tintemm il-kawża. Ara wkoll: http://www.tvm.com.mt/news/jien-qatt-ma-ridt-li-dan-jigri-sorry-da/?preview=true&preview_id=109107&preview_nonce=f50cee781f